khistorydata/jeongjo-sjw-relations huggingface dataset:
정조 21년 · 목
予曰海西災結之請廟堂亦旣加劃而災邑民情果如其疏語則此外似更有斟量之道大臣之意果以爲如何右議政李秉模曰臣之愚見已陳於昨日草記竝與今番加劃而計之則尤甚九邑雖拔例優劃餘結似亦爲五六百結以此分排於延白等畓多邑其餘峽邑畓結至些略略均俵決無不足之慮矣予曰卿言雖如此若有舊頉之隱匿不報以添今年之未收處而或致白徵在所當念昨日草記外略有闊狹何所不可況尤甚九邑卽亦畓多處須以寧失之義卿其量宜加劃秉模曰舊頉名色近來諸道或不無登諸狀本而揆以法意誠極可駭方欲一番稟定申飭諸道而從前海西亦有舊頉擧論之時臣意則竝與似此名色略綽斟量於已劃之結矣聖敎及此謹體德意已劃結二千四十餘結外更劃五百結則恰爲二千五百餘結如是區劃之後若或以災不優劃惠未均被等語有所及聞於朝廷則是不但大違藩臣之體實非所以仰承格外之特恩請措辭嚴飭從之
정조 21년 · 강
命松都大小南面所受北倉餉穀移捧內倉事依狀請施行
정조 21년 · 목
右議政李秉模啓言開城留守黃昇源狀啓以爲戶曹會付穀罄盡以後請得戶曹穀於附近畿邑或海西近邑會錄支用便成已例而乙卯年間請得一千石其間例下外別下條甚多齊厚兩陵修改時物力其他種種不時之需一千石米已爲盡下見今加下至於七十餘石及今優數區劃然後可以需用大興山城北倉餉穀卽糶糴於金川民者而大小南面旣移屬本府則糶糴於金川倉有違格例民情皆願輸納於本府糶糴之倉而中軍內倉均是城餉同在一城兩面所受北倉小米二百石移捧於內倉事甚便順竝請令廟堂稟旨分付矣年前千石劃給爲其取耗支用而不出數年竝與元穀而盡下此不但爲難繼之道續續狀聞亦甚煩猥姑觀畿內附近邑舊還收捧從後更商稟處至於大小南面所受餉穀之移納於內倉事北倉內倉均是山城而兩面旣屬本府則移納內倉實爲便順請依所請施行從之
정조 21년 · 강
命義州府尹沈晉賢罪名分揀仍爲差代
정조 21년 · 목
右議政李秉模啓言向奉筵敎義州府昨年被災處民皆復業土亦盡墾與否關問該道矣卽見平安監司朴宗甲所報則以爲該府尹沈晉賢方在戴罪行公中雖不敢自謂以已安已墾連加探察則本府頹壓民戶昨冬皆已改構入處而被災田土如干浦落外依舊耕食且値稍豐擧各安堵爲辭矣敎以然則分揀聞已滿瓜云仍爲差代
정조 21년 · 강
還差承文院公事提調李晚秀
정조 21년 · 목
右議政李秉模啓言承文提調李晚秀今已收敍請還爲差下使之仍察公事從之
정조 21년 · 강
罷正言蔡趾永職遞吏曹判書宋煥箕
정조 21년 · 목
右議政李秉模啓言卽見正言蔡趾永上疏則其意蓋出於不縻官職益加敦勉之意而冡宰承膺擧朝顒企則亟收成命之請不可但以妄發論請施罷職之典從之敎以臺臣之意必在於爲其敦召有此反汗之請而以山林逡巡趑趄之心聞此之後添一難進之株守與其虛縻而近於文具曷若卽許遞任以兼職敦召爲可卿意何如秉模曰聖敎至當姑爲勉副以兼職敦勉期於從近簉朝好矣敎以其在禮遇之義不可不體諒吏曹判書宋煥箕許遞
정조 21년 · 강
命表咨文所用紙地此後許令該署貿來於兩南
정조 21년 · 목
造紙署提調鄭民始啓言今番表咨文事萬萬悚惶査問其紙品薄劣之由則蓋緣不善擧行之致而亦因紙地倍入貿楮路狹而然此則不可不變通兩南楮種最優請此後許令貿來於兩南以爲進排之地從之敎以與槐院提擧相議期於一新釐弊
정조 21년 · 강
命正言鄭彥仁所奏湖南守令憑藉綸音以致民弊者嚴飭道臣使卽據實狀聞
정조 21년 · 목
彥仁啓言春下綸音勸民孝悌稼穡八域臣民莫不欽仰聖德自相勸勉爲守宰者奉承聖敎曉論坊曲揭板官舍當然而湖南則出還穀使民作綸音閣分排捧還多至三四十石民戶幾至逃避之境云請令道臣査實該守令施以罷職之典敎以所奏似無是理爾必有聞處令廟堂嚴飭道臣使卽據實狀聞
정조 21년 · 목
承旨李勉兢啓言正言鄭彥仁進啓之際更端不爲起伏結語亦違格式請推考從之
정조 21년 · 강
正言鄭彥仁避嫌賜批
정조 21년 · 목
避嫌略曰臣進啓之際不善起伏至於承宣請推之擧以此情悰何敢晏然於臺次乎請命遞斥批以勿辭亦勿退待
정조 21년 · 강
罷正言鄭彥仁職
정조 21년 · 목
右議政李秉模啓言入侍臺臣奏對之際多有做錯雖緣生疏不可無警請罷職從之○應敎李翊模啓言正言鄭彥仁奏對之說未免爽誤擬律之際不成體段隳壞臺風無復餘地大臣罷職之請猶屬太輕臣謂亟施削職之典宜矣批以過矣不允
정조 21년 · 강
命前持平朴載德永削臺望仍施竄配之典
정조 21년 · 목
應敎李翊模啓言前持平朴載德信聽奸吏之言非理出禁威脅平民捧賂狼藉醜說喧騰雖以前都憲所奏觀之尤萬萬駭愕臺閣之貽羞朝廷之不尊誠非細故臣謂爲先永判臺望仍施竄配之典宜矣從之
정조 21년 · 강
應敎李翊模陳啓請前正言蔡趾永譴削賜批不允
정조 21년 · 목
翊模啓言前正言蔡趾永之向來一疏臣雖不見其全本今聞大臣所奏其疏語之太沒倫脊極涉駭妄從可知矣不可以罷職而止臣謂施以譴削之典宜矣批以其心則豈有他哉不允
정조 21년 · 강
命前持平朴載德前正言蔡趾永臺通銓官罷職
정조 21년 · 목
應敎李翊模啓言臺閣通望何等愼重而近來全不擇擬未免淆雜至於朴載德蔡趾永之事而貽羞極矣臣謂當該銓官竝施譴責之典宜矣批以罷職
정조 21년 · 강
命注書李弘謙先汰後拿尋放
정조 21년 · 목
敎曰大臣擧條批答誤書處甚多當該注書爲先汰去令該府拿問處之尋因囚單敎以放送
정조 21년 · 강
遞承旨洪明浩李書九李泰永以李鼎揆洪仁浩爲承旨竝前望也
정조 21년 · 강
以趙宗鉉爲藥院提調前望也
정조 21년 · 강
大司成南公轍疏陳母病乞遞仍請景慕宮冬享獻官預差命該曹付標賜批
정조 21년 · 목
批以獻官預差付標爾其勿辭救護
정조 21년 · 강
命檢校待敎李存秀拿處尋分揀
정조 21년 · 목
抄啓文臣洪樂浚遭其母喪自內閣例有致賻而不卽擧行也尋因拿處傳旨敎以分揀
정조 21년 · 강
命前吏曹參判李益運參議朴宗甲罷職勿施
정조 21년 · 목
因益運等罷職傳旨敎以前持平朴載德擬望銓官判堂聞是大臣云不可以亞三堂勘罪傳旨勿施
정조 21년 · 강
召見江華留守申光履及尙衣提調徐龍輔龍仁縣令丁遇泰于誠正閣
정조 21년 · 강
命沁都甲寅條舊還特許勿捧三留營餉米之在本府及通津金浦等邑者從便代捧
정조 21년 · 목
敎曰今年畿農之所出不若所料不待老農之說而可推而知保障雖重莫先於人和應納還餉各穀爲近四萬石添之以舊還四千餘石民勢之難辦固已念之朝者賓筵亦有酬酢於大臣者聞於守臣果然矣今年沁都甲寅條舊還特許勿捧事守臣旣承筵敎而亦令廟堂行會又聞守臣言三留營餉米之在本府者數亦夥然而云有甲寅已例苟利於民豈無闊狹之道乎問于廟堂當以近於錢還防啓而此則有不然者代捧載在法典代穀與代錢無異於五十步百步旣聞之矣何可膠守且與本府正餉有間許令從便代捧卽爲還作本色而守臣則只言府民之情而如通津等諸邑之鄕軍所在處受食者能無向隅之歎乎該營間亦從便云而如金浦以秋幸駕過之地尤不可泛視此等邑留營餉穀依沁都例代捧事分付
정조 21년 · 강
刑曹以前持平朴載德非理出禁作奸下吏等嚴刑照律啓
정조 21년 · 목
該曹啓言憲府作奸下吏等嚴刑究問則書吏金聖輝李載輝等互相符同立廛人李仁謙構誣以罪關風化訐訴於前持平朴載德至於推捉之事箇箇遲晩刑吏金景得所由安德龍金云得等持牌威䝱索賂一百三十兩與聖輝載輝分食之狀亦皆遲晩金聖輝李載輝等以反坐其罪杖一百流三千里金景得安德龍金云得等以隨從論杖一百徒三年金聖輝明川府李載輝碧潼郡流三千里定配金景得襄陽府安德龍高城郡金云得遂安郡徒三年定配卽爲押送至於李仁謙被人搆捏未免橫罹而今此憲吏輩之供招皆以搆誣自服則仁謙之罪名旣已脫空故招致曉諭所費錢兩一一徵給敎以犯科諸囚待拷訊限滿加刑一一徵給後發配
정조 21년 · 강
勘放時囚吳鼎源
정조 21년 · 목
義禁府啓言時囚罪人吳鼎源以公罪區別功議勘放事命下矣吳鼎源杖八十以公罪收贖而功減一等杖七十收贖放送
정조 21년 · 강
罷大司諫金達淳司諫李羽逵獻納丁志元掌令申絢持平鄭魯榮職
정조 21년 · 강
命秋曹囚金熙明減死定配李光寅施以減死之律
정조 21년 · 목
因熙明日次啓目敎以卿等出意見議處○該曹啓言罪人金熙明假作瓦片篆印僞造備局題辭欺人騙財之狀眞贓畢露情節難掩而間或游辭承款旋又挾詐變招者究厥罪狀去益巧惡今則渠免遲晩依律處斷斷不可已第其當初輸款終不明快或曰一入此地何以生爲又曰只以遲晩要免目下桁楊之苦殆似强服不出實情而若論其罪犯則誘引捧賂僞造印信罪關一律實難容貸請依前訊推期於得情敎以容有一分參恕之端減死定配○因光寅日次啓目敎以卿等出意見論理議處○該曹啓言罪人李光寅之憑藉敗船乘機偸竊之罪渠自輸款鐵案已具施以當律無容更議而第念初未及偸載運去末乃爲準數畢納則律文所謂雖移本處未馱載間猶未成盜之論容或近似而論其跡而誅其心則終自歸於偸竊之科請依前訊推同謀作奸者一一覈出敎以律文足有可據施以減死之律
정조 21년 · 강
命嶺南湖西淸北都試居首人之次人依例直赴
정조 21년 · 목
兵曹啓言慶尙左道別騎衛都試時別騎衛宋煜居首許郁之次忠淸左道馬兵都試時馬兵李厚培居首張鳳慶之次淸北馬兵都試時馬兵李益祥居首矣居首似當依法典直赴殿試之次似當直赴會試而係干恩請上裁從之
정조 21년 · 강
禮曹以差備待令畵員張漢宗陞付圖畵署祿窠啓
정조 21년 · 목
該曹啓言圖畵署差備待令畵員崔得賢有頉代本署祿窠以差備待令畵員張漢宗陞付敎以抄啓文臣洪樂浚事才有處分則畵員事又不卽稟駭然莫甚而張漢宗有何功勞爲其代乎
정조 21년 · 강
正言蔡趾永陳疏賜批
정조 21년 · 목
九月初八日上疏略曰臣稟性魯莾見識空疏自分聖世之一棄物矣不意幸忝科目濫叨臺選此莫非我殿下作成含容之恩瞻天感祝無地圖報迺者薇垣除旨又降於千萬夢想之外臣惝怳踧踖罔知攸措繼而天牌儼臨署經有命不顧私義黽勉出肅而自知言議風采之地固非如臣庸軟所可堪當而蹲冒者也兹敢不避屑越猥暴衷懇伏乞聖明特垂俯諒亟遞臣所帶職名以安私分仍治臣瀆擾之罪不勝幸甚臣旣乞免何暇及他而第臣有區區所蘊不容泯默敢此尾陳惟天地父母勿以人廢言燭察而裁處焉竊惟目下急務惟在勉聖學正士趨懲貪酷而已臣聞水不日流則滯鏡不日磨則翳學問之道何以異此故大禹猶惜寸陰文王純亦不已自古聖人未有以已進於高明而斯須焉間斷者也猗歟休哉皇夭眷佑宗祊安泰元子宮天資繼明聖學生知固不待賓師之所勉進而古語曰得師者王又曰弼時仔▣其在養正作聖之道必使左右輔翼之臣益加交進而講席已開集福之燕雖此慶幸遐心莫挽空谷之駒倏彼旋歸惟其一諭善非不殫誠輔導老病竭蹶勢難逐次獨賢胃筵進益之方恐或有間斷之慮矣卽伏見數昨日處分則以在外儒臣特加冡宰之任勉之以先正故事責之以世道維持蓋其草莾之忱亦當感應而鞶帶之招有若强迫臣恐銓任之命反有欠於禮使之道矣請亟收成命以賓師之禮更加敦召互相進講以爲勉聖學之道焉噫士趨不正則科場不嚴科場不嚴則試體不重矣夫嚴重試取卽列聖朝金石之典而我殿下臨御以來悶其士風之日而頹敗憂其科弊之成一痼癖前後飭敎不啻嚴截而何奈習尙之轉益無嚴以至庠舍之應試都是浮靡文臣之製進大違格例此豈非今日之萬萬寒心者乎以今式年照訖講論之分所捧講所以禁殽雜正風習之至意而爲其冠儒服儒之輩仍其俗染不遵敎令一所應講者疊赴二所而潛賣空帖鄕單見落者冒呈京單而仍爲隨從改名換面蚩蠢之習未有甚於此時攔入冒赴紛踏之弊殆無異於平昔名以士類詐僞變幻雖曰痛駭旣往之事固不足責而後日之弊不可因襲臣請自後式年鄕儒之預先赴京者自該邑印給公文付試所臨時赴京者亦自該邑捧講成帖付該曹永爲定式則疊講攔入之弊不必嚴禁而似可自革矣守令者上以承王法之愼重下以察民情之冤鬱則其所付任者果何如而惟我聖上仁大天地明竝日月溝壑如傷之憂每發於明首獄案審理之勞不輟於深夜凡所以雪冤表異之擧亦爲靡不用極則爲爲其守令者所當奉承對揚致使一夫一婦各獲自盡而梚近以來法器一傾變怪百出名以官長賂門先開貪墨之風轉爲俗習刑獄莫察殘酷之政釀成冤氣此豈非傷化蔑法之大關慮者乎噫嘻痛矣彼全羅道順天府尹師堯者本以簪纓後裔流落遐土單子無依而其子婦李氏貧窮資生親執井臼矣所謂興國寺僧羅文者卽本土之鉅富頑漢也去年三月間敢生不測之計乘夜侵犯欲奪其志末乃奉踢交加遂至殞節夫人之貞烈民習之凶悖世所罕有而自本家卽爲呈官則該府使厚受羅文之賂囑專聽吏校之奸謀初不親檢先遣刑差以毒癘致命之意餙出檢狀反捕屍親濫杖勒侤脛血橫流脅燒文券證口莫憑牢銷囹圄天聽無路瞞報營門關題不行竟未成獄徒切抱冤闔境駭憤傳說狼藉若使積財者有犯而得活殺身者無勢而未雪其可曰國有三章之法乎其他還穀之反作專利衙祿之加出督徵亦莫非烹阿之所難免也如此鬻獄虐民之類不可置之於字牧之任臣請順天府使崔守魯爲先罷黜拿致王府嚴問處之羅文僧自本道窮覈得情斷然成案以洩神人之冤焉至是批以生疏自生疏格例自格例已施譴罷之典矣
정조 21년 · 강
遣承旨馳詣宗廟奉審摘奸
정조 21년 · 강
召見水原留守徐有隣前留守趙心泰平壤庶尹任希厚于誠正閣
정조 21년 · 목
承旨持公事也藥院請診也
정조 21년 · 강
命吏判望以在京無故人書入
정조 21년 · 목
因吏曹政稟敎以亞銓以冬至祭享差祭事入來仍爲開政而判堂未差之代前望中除外任老病外以在京無故人書入待下批牌招察任
정조 21년 · 강
命以初二日詣景慕宮展拜
정조 21년 · 목
敎曰初二日詣景慕宮展拜行冬享大祭省牲省器該房知悉仍命路由館峴○敎曰景慕宮冬享大祭省牲省器擧動時訓局步軍十五哨馬軍五哨爲先後廂禁御兩營留陣禁軍五番隨駕挾輦軍以一百名磨鍊扈衛軍官置之
정조 21년 · 강
申定園享差祭之式仍命享需依齊厚兩陵例自本府進排
정조 21년 · 목
敎曰園享差祭事曾有定式而銓曹尙不知委此後獻官則除非求差外留守爲之大祝亦以判官爲之判官上來時府內文臣或蔭官曾經稍高官職人自本府塡差受香與餕餘封進出入番園官中下去上來事分付銓曹及本府留守又敎曰園享祭物每欲下敎而姑遲遲典祀官旣依齊厚陵差祭例以本府判官爲之事今日有定式則享需自當亦依兩陵䆮例進排自本府爲之此意令太常知悉論理草記事言于該寺
정조 21년 · 강
命蔡趾永擬望銓堂金載瓉魚用謙罷職傳旨安徐
정조 21년 · 목
敎曰朴載德之見欺浮於蔡趾永之生疏而載德擬望銓堂勿論則擬趾永者獨爲勘罷似斑駁其傳旨亦爲安徐
정조 21년 · 강
召見吏曹參判李敬一于誠正閣
정조 21년 · 목
敎曰吏曹參判持祭報府入侍
정조 21년 · 강
遞判義禁趙宗鉉
정조 21년 · 목
敎曰藥房提調趙宗鉉兼帶金吾之任許遞
정조 21년 · 강
遞大司成南公轍仍命曾經副學人直擬時在銓望人則勿擬
정조 21년 · 목
敎曰受由大司成許遞今日政差出待下批牌招察任又敎曰大司成近爲副提學之階梯則曾經副提學者直擬大司成當如亞銓之未經經筵者直擬經筵之例而泮長擬望乏人莫甚應擬者不擬以致點下之苟且今日政直擬事分付銓曹○吏曹參判李敬一啓言曾經副學人直擬泮長事旣承下敎而副學前望中或有時在銓望者矣三銓泮長不得互擬旣有年前定式亞銓宜無異同若以曾經副學通融擬入則有違定式何以爲之敎以時在銓望者泮長望自可勿擬矣
정조 21년 · 강
命持平鄭魯榮罷職傳旨抺去
정조 21년 · 목
敎曰諸臺違牌在於前數日而踏下在於昨日以致持平鄭魯榮之混入坐罷中傳旨抺去
정조 21년 · 강
遞承旨李鼎揆李益運
정조 21년 · 목
益運不爲仕進政院啓請牌招敎以宜令一伸廉隅與在外承旨許遞前望單子入之待下批牌招察任○鼎揆在外也
정조 21년 · 강
命新溪縣令金健柱作闕差代
정조 21년 · 목
因健柱囚單敎以日寒如此今日內捧供待判下照律而此時守令不可一刻曠官差代則一也今日政爲先作闕差代待下批仍令當日辭朝
정조 21년 · 강
敍前參判李集斗參議蔡弘遠
정조 21년 · 목
吏曹啓言今此冬至祭祭官當爲磨鍊而老病公故外實無分排之路依近例刑官及司饔院官員通融塡差矣敎以獻官中罷散人敍用
정조 21년 · 강
命溫陵參奉鄭煒拿處
정조 21년 · 목
禮曹啓言卽接溫陵令所報則今此冬至祭享兩官當爲備員而參奉鄭煒時在星州地莫重祭享兩官不可不備在外參奉改差卽令口傳差出以爲備員將事之地敎以豈可不卽供職乎拿處執事官以他陵官中爲之
정조 21년 · 강
以沈煥之爲吏曹判書前望也
정조 21년 · 강
遞都總管金思穆李家煥副總管權裕以李敬一尹在明李潤慶代之口傳也
정조 21년 · 목
因都總府守宮望筒敎以懸頉總管許遞令該曹口傳差出
정조 21년 · 강
以李基讓爲義州府尹備薦也
정조 21년 · 목
以徐龍輔李晩秀韓晩裕李肇源爲承旨閔台爀爲大司諫宋翼孝爲司諫李泰賢爲掌令洪秉臣沈達漢爲持平金銑爲獻納李垿李東萬爲正言李義弼爲大司成閔鍾顯爲判義禁李致中爲右參贊朴性圭爲新溪縣令
정조 21년 · 목
義禁府啓言新溪前縣令金健柱原情以爲本縣永屬奴冬金呈訴請由旣與編配有異且是永屬之奴使役給暇其例已久故不報營門輕先許由其襲謬妄錯之罪實所難免云所當請刑而旣有待判下照律之命請待判下擧行敎以除刑推照律以聞
정조 21년 · 강
兵曹以長興府使洪龍健樂安郡守李元臣緘推照律啓
정조 21년 · 목
兵曹啓言全羅監司李得臣回移以爲長興府使洪龍健緘答內今秋軍兵官門聚點軍伍不善鍊習器械間多破傷致勤問備惶懍無地云樂安郡守李元臣緘答內本郡官門聚點時軍伍之鍊習不能如式器械之修補未盡完備致勤問備惶懍震越云請洪龍健李元臣等各杖八十收贖竝以公罪施行允之
정조 21년 · 강
召見諸承旨及京畿監司李在學于重熙堂
정조 21년 · 목
承旨持公事也○予謂在學曰巡路所見農形何如在學曰今年年事始若大登及其登場大違所料而亦可謂免歉矣年分狀啓則不可分等爲之而至於沿海諸邑舊還之停代當酌量報備局矣
정조 21년 · 강
命各陵補土大處報禮曹及畿營小處自本陵擧行
정조 21년 · 목
京畿監司李在學啓言臣於今番奉審之行英陵寧陵補土處一一巡審則塡以木石覆以莎草所見誠爲完好而第聞局內諸處沙決之患比比有之故一依今夏節目從便塡補之意面飭於陵官而大處則報於禮曹及臣營以爲稟達之地小處則自本陵先爲擧行後報其形止事請更爲出擧條定式施行從之敎以擧行之專一畿營勝於該曹陵寢所奉地方卽畿邑而畿伯又有春秋奉審之節且久任畿伯勝於禮判者乎曾亦以此下敎於畿伯諸人者驪州陵寢外各陵依此爲之此意分付諸寢郞
정조 21년 · 강
英陵寧陵役處經紀木物命附驪州牧從便區處報納結錢
정조 21년 · 목
京畿監司李在學啓言辛亥春間因兩陵役處經紀之事其時道臣知委於驪州牧以結錢五百五十餘兩貿取木石以置而不爲入用矣今番之役石子則盡爲取用木塊則仍又不用如前露置於陵內及江邊諸處而今至七年之久盡爲腐敗實無可用之處而所入價錢尙不會減自該廳年年督納云其所貿取旣爲役處則今不可以木物之不用徵出本價於該邑請以此木物付之本官使之方便區處以報結錢而不足之數依例以儲置米會減從之
정조 21년 · 강
命東道各陵造泡寺劃給屬寺
정조 21년 · 목
京畿監司李在學啓言楊州佛巖石泉兩寺卽九陵寢造泡之寺故年前自營邑顧助修建而所居僧徒不過七八人貧殘最甚將有渙散之慮今番巡路聞其所訴則願依西五陵造泡寺例劃給他道寺刹之願屬者以爲藉力之資云自臣營更爲詳問於僧徒以他道寺刹中可合兩寺定給而移文禮曹自禮曹發關於諸道以爲劃給之地似好矣從之敎以造泡寺之修建爲所重祭享而所關守護也至於屬寺之許劃雖曰近例其在顧見之道不可不爲之而每寺屬寺各給一寺足矣西道造泡寺之屬二寺過矣其中一寺移屬於東道造泡寺而東道則所重尤有自別進排之節比西道亦爲夥多以一寺加劃草記事分付該曹此外屬寺如有一寺外加劃處以一寺釐正此是拔例之特恩若有屬寺加劃處必也筵稟後草記然後許劃切勿自該曹擅定雖以諸道言之如非筵稟行會勿爲施行事令廟堂分付諸道
정조 21년 · 강
命朔寧郡營賑稷五千石待年豐作錢移貿限移貿前依常賑穀例勿爲盡分
정조 21년 · 목
京畿監司李在學啓言朔寧郡稷還二萬石之每年分給實爲邑民至切之弊故臣於今春以一萬石作錢貿租之意筵稟蒙允卽爲知委於該邑五千石則每石一兩從民願收捧分俵各邑已爲準折貿租而五千石則以價錢之難於一時辦出使之待秋成收捧矣見今畓農大違初料各邑租價比夏間懸殊準折移貿其勢末由五千石作錢一款今姑置之依前以本色收捧更待年豐作錢移貿而大抵還弊之至此專由於營賑稷之每年盡分雖欲若干作錢不出多年石數自如今若以常賑稷移錢則可減其分給之數矣該邑營賑稷限移貿前姑勿盡分依常賑穀例施行以爲目下捄弊之地似合事宜請令廟堂稟處從之敎以相當宜土穀移貿之道先爲留意以爲除弊之地而雖欲移貿若如年前之爲則民當受其弊無異於勒徵此一款依嶺啓判下惕念擧行
정조 21년 · 강
全羅兵使申鴻周以濟州三邑武科初試入格人馳啓
정조 21년 · 목
居首閑良曺彥振木箭三矢竝二百五十步鐵箭一矢八十步二矢九十二步三矢一百十步騎蒭二中槍三中鳥銃二放貫三放邊
정조 21년 · 강
承旨李海愚疏陳應避之嫌批以下該曹稟處
정조 21년 · 목
吏曹啓言觀此同副承旨李海愚上疏則以爲右承旨李敬一卽臣之姨母夫也揆以格例在下當遞照例遞改云李海愚所帶承旨之任似當許遞請上裁從之
정조 21년 · 강
遞承旨李肇源以魚用謙尹光顏爲承旨竝前望也
정조 21년 · 목
敎曰望闕禮習儀後明日日次次對來會○予曰漂船聞是阿蘭陀人云其種落有司堂上則嗜看如許僻書似知之矣有司堂上李書九曰孝廟朝亦嘗有阿蘭陀人來泊之事東平尉聞見錄中似曾見之矣蓋西南番夷之類而屬之中國版圖亦未久明史謂之賀籣近所謂臺灣者是也右議政李秉模曰有司堂上所奏誠爲該洽眞所謂宰相須用讀書人也予曰該洽則該洽而此未必皆實用之學故向筵使之着力於廟堂之事矣予曰壬辰年間有以平秀吉之外孫爲其先鋒者來投我國獻策我國爲皇朝而先通敵情賜姓金氏官至亞卿亦有文集而偶不記其姓名矣有司堂上知之乎書九曰未詳矣予曰其文集試爲求見而子孫有無亦爲訪之可也予曰昨見分留案則嶺南穀簿爲一百五十四萬石湖南爲一百三十七萬五百石而已穀數之縮逐歲漸多營邑文書之錯亂莫如近日卿須留心査櫛期於釐正而若專於此則其耽看奇文之癖亦不至過豈非實地上工夫耶予謂禮曹判書李時秀曰田賦考果已釐正乎時秀曰時起實總諸頉竝下之後元總有難詳知矣來年三月以後當更加釐正而今姑就其紙頭標以識之矣
정조 21년 · 강
命西南尤甚邑陞戶退限置之
정조 21년 · 목
右議政李秉模啓言訓鍊大將李敬懋上疏批旨有令廟堂稟處之命矣陞戶法意甚重前後革罷或停抄之論間多有之而或因廟堂防啓或因都相箚陳每歸置之之科且陞戶上京在於明年九月則今年災邑安知不爲明年樂歲乎成命之下請寢非不惶悚而將臣之疏誠守經得體矣從之
정조 21년 · 강
命湖西兩南各驛吏卒形止案及沼海邑漁鹽船點檢竝停退
정조 21년 · 목
右議政李秉模啓言卽見忠淸監司韓用和所報備局則以爲戶籍與軍案已因特敎以明年冬退限則各驛吏卒形止案與沼海邑漁鹽船點檢改案亦當一體停退而未承指的行會不敢擅便云各驛形止案固是不可已之事而至於漁鹽船額之每式年定差員點檢改案均廳事目至爲嚴重又何可闊狹乎方以此意題送而亦不敢不達矣敎以與兩南竝許停退
정조 21년 · 강
飭修明箭串牧馬之政
정조 21년 · 목
司僕提調李秉模啓言箭串牧場種木一事實爲緊務而判官今方專管擧行堂上內乘亦當檢察若於明春復有枯損之弊則當該判官及內乘竝爲重勘事請出擧條預爲嚴飭從之敎以箭串牧場之牧馬欲試修明之效者久矣咨且鄭重而荏苒至今者特以紀綱之不若昔也昔者發八道丁夫建築城垣始自龍馬峯南至于箭串北至于泠浦而箭串以外限以纛島一帶泠浦之內界是大川直流南迤西廻至于拜峯而又竪栅設門其週遭如是之闊遠經始若彼其博大山之外垣之底劃野百畝許民耕食食之者皆食於官而俱隸牧場岳瀆助其勢田民共其力場內之東西南北卽放千群孳萬馬之所而亭號華陽地亦名區八駿之從此出固其然也紀綱漸下百度叢脞所謂朴排之法作而纛島箭串之間便不爲牧馬之場於是乎害於馬妨於牧不一其端環場內外無非蟊賊而邱壠纍纍然畎陌井井然甚至隙地蘆葦竝入宮房之折受大抵地用莫如馬牧馬於是地以補東城之遮障者豈特馬政政在地理毀畵之不足疏虞莫甚謀國者孰不先欲留意於修明二字而紀綱不立則餘事皆苟也此所以一任其不能收拾而年前一大臣銳意修明購騋而實其場聚牝而殖其種加以勳勳於樹藝之政予猶以爲太上克復纛島之水朴排其次都執朴渄外水田旱田作環衛狀如私田八井之於公田一井衆心牢如長城馬政不期修明而自可修明云爾仍以試之之意許之而太上與其次之策姑捨是其後攻駒之大節細事果然有日計月計以至歲計之實效乎不可只爲定式於樹藝一事卿等以下慥慥孜孜而俾此修明之擧爲名實相副之一助地利也馬政也追昔年創設之聖謨宏規則不惟卿等之與有榮予亦始可自信修明之爲當然底道理先從筵諭中其次條件而竭力盡心
정조 21년 · 강
命司僕主簿李學彬他司相換
정조 21년 · 목
司僕提調李秉模啓言本寺朗廳自多擧行之事而主簿李學彬身病姑難供仕請令該曹他司相換從之
정조 21년 · 강
命成思齊朴門壽竝享表節祠事問于大臣稟處
정조 21년 · 목
禮曹判書李時秀啓言頃因儒生柳鳴休等上言以成思齊朴門壽兩人追享於表節祠事令守臣詳探實蹟論理狀聞後稟處事命下矣卽見開城留守黃昇源狀啓則成朴兩人杜門完節俱有可據之文蹟當初表節祠創建之命蓋出於樹風獎節之聖意今此兩人明知其爲同志之士則一體竝侑實合事宜請問于大臣稟處從之
정조 21년 · 강
命眞殿冬至正朝茶禮所用乾杮倭柑子生鰒依近例知委兩南監營及湖西海西水營使之封進
정조 21년 · 목
藥房提調李時秀啓言冬至正朝眞殿茶禮所用乾杮倭柑子有匣生鰒每年分定於兩南監營及忠淸黃海水營使之趁期封進矣請今年亦依例預爲知委從之
정조 21년 · 강
命總戎廳壯抄移屬外營者今年身米依前收捧標下軍移作壯抄者自明年收捧身米
정조 21년 · 목
總戎使趙心泰啓言本廳束伍五哨壯抄二哨移屬外營之後以他各樣保軍及標下軍謹當依啓下擧條推移充代以準每營將二部四司各三哨之制而其中南陽安山始興所在壯抄三哨自來收身米支放者而今年身米旣是移屬前當納者依前收捧標下軍袳作壯抄二哨則不可不明年爲始依他壯抄例收捧身米故敢達矣從之
정조 21년 · 강
持放慶興府定配罪人金履永
정조 21년 · 목
大司諫成鼎鎭啓言臣於去月二十八日賓對伏聞金履永處分之敎而臣未詳本事不卽聲討今始登筵略陳憂憤之忱未蒙允兪實緣人微言輕之致請命遞斥臣職敎以勿辭退待物論而金履永事固知其無知妄作而無知爲罪妄作亦罪苟有涉於故犯爾之請律何足惜乎其實則本情反是大抵入於兵曹草記至於現發可見昭昭之理爲新進警後之道雖已處分更思若此則飭已施矣仍而置之有非方長不折之意履永特放使恩法兩伸
정조 21년 · 목
禧延啓言臣傳啓之際不善周旋昧於起伏壞損臺體極矣請命遞斥臣職敎以勿辭亦勿退待○右議政李秉模啓言憲臺不當避嫌而避嫌請推考從之○禧延啓言臣不知避嫌格例竟致做錯至有大僚請推之擧請命遞斥臣職敎以勿辭亦勿退待
정조 21년 · 강
命承旨李儒慶注書呂東植拿問大司諫成鼎鎭遞差
정조 21년 · 목
敎曰諫啓初不畢其說則豈可依發啓例書入乎未成篇之具書何異於不簡通之擧條乎當該捧入之承旨受書之注書拿問捧供臺啓何等體重則豈爲無前例之事乎諫長事亦不察遞差
정조 21년 · 강
罷應敎鄭東榦校理韓致應副校理洪樂游金近淳副修撰宋翼孝職
정조 21년 · 강
遞戶曹參判鄭益祚
정조 21년 · 강
遞刑曹參判閔台爀
정조 21년 · 목
敎曰刑曹參判聞有實病許遞詞訟緊任不可久曠待下批牌招察任
정조 21년 · 목
以丁志元爲獻納韓光植爲應敎柳河源爲校理李顯默爲副修撰李祖承爲刑曹參判尹光濩爲顯隆園令申耆爲戶曹參判○因顯隆園令尹光濩望筒敎以聞有老親京職中相換○顯隆園令尹光濩典牲判官宋厚淵相換
정조 21년 · 강
命京畿災結依狀請加劃交河等四邑甲寅舊還幷停退長湍等七邑與其他二十三邑鎭舊還準折代捧事幷代之道伯量宜徵捧駕過十邑舊還依交河等邑例勿徵大興臨津長山等移轉穀如例輸納禁御兩營江都留餉米太及本道受來江都米耗條竝折價輸納推奴徵債限明秋防塞
정조 21년 · 목
備局啓言卽見京畿監司李在學災實狀啓則分等不爲擧論仍以爲事目災四百結外不足災一千五百八十七結四十三負特許加劃後錄諸條竝請令廟堂稟旨分付矣其一甲寅舊還沼邑民勢實無新舊還竝納之望交河等四邑竝停退長湍等七邑折半停退停退外當捧條以相當田穀準折代捧其外二十三邑鎭使之準捧而本邑責納有難辦之慮此亦準折代捧竝待明秋還作本色事也其一大興臨津長山等三處移轉穀許令捧留本邑其中在於長湍坡州者則從民願或捧留或輸納而耗條如前收納本所事也其一禁御兩營江都留餉米太運納有弊依近例米每石以錢五兩折定太則多有二兩或一兩八錢代捧之例而今年則太農旣登一從市直每石一兩五錢折定收納事也其一本道受來江都米耗條亦依近例每石以錢五兩一體折定以納事也其一推奴徵債限明秋防塞事也本道年事雖未均登優劣不至懸殊不爲分等誠有意見所請災結雖似稍過自有流來舊頉之故除非大登之年每不免爲此數內外依狀請元劃外一千五百八十七結四十三負特爲準劃甲寅條舊還之竝令準捧實出永除民弊之意而今所論列亦有所據交河等四邑竝姑置之長湍等七邑折半收捧而以相當穀準折代捧其他二十三邑鎭舊還一體準折代捧待明秋還作本色大興臨津長山三處移轉穀捧留本邑等事餉穀體重有難輕許使之如例輸納禁御兩營江都留餉米太及本道受來江都米耗條折價輸納事旣多近例彼此俱便竝與推奴徵債防塞事依施之意請分付允之敎以今年穡事所見異於所出所出異於所料不待道伯之狀請邑倅之牒語而推諸輦路之目親而耳接庶能知其餘遍野黃雲可謂豐年而漫山赤子皆稱樂歲及其滌場納禾也舂不叟叟簸不浮浮老農之所未覺云爾則峽野之均於沼邑又足反隅看此時催科之新舊竝督何腵及於仰事俯育乎狀請七邑與其外諸邑舊還竝付之道伯量宜徵捧要以紓力爲歸而駕過十邑依交河等四邑例特爲勿徵事分付
정조 21년 · 강
命水原府災結加劃新還代捧及推奴徵債防塞事竝依狀請施行
정조 21년 · 목
備局啓言卽見水原留守徐有隣災實狀啓則以爲本府災頉合爲三百三十九結三十三負九束元劃災二十結外三百十九結三十三負九束特許加劃當此畓農失稔田穀差勝之歲萬餘石米祖新還竝以本色責納則決致難辦被災最甚處限四分一其餘限五分一相當正穀準折代捧待明秋還作本色推奴徵債限明秋防塞事請令廟堂稟旨分付矣本府舊災名色昨年因特敎頉給則今此所請卽是當年災而較之畓總似不爲過元劃外三百十九結三十三負九束特爲加劃米租新還代捧事本府民情不可不念亦爲依所請之分數以相當穀準折代捧待明年還作本色推奴徵債防塞事一體依施之意請分付允之
정조 21년 · 강
命英陽聞慶兩邑還粟及小豆作錢移貿於沼邑竝以代租準折換充而另求彼此俱便之方復無反爲民弊之意令廟堂措辭嚴飭
정조 21년 · 목
備局啓言卽見慶尙監司李亨元狀啓則枚擧英陽縣監徐潞修聞慶縣監宋倫載牒呈以爲今年田農最歉英陽粟分給條三千七百石聞慶小豆分給條三百五十石竝與當年耗而從時價許令作錢方便移貿於沼邑而竝以代租準折換充則在兩邑爲矯弊之方於沼邑爲益寡之政請令廟堂稟旨分付矣英陽聞慶俱以穀多之邑每以爲弊如欲移貿此政其時而旣欲移貿於沼邑則豆粟之以本色換貿實無其路請依狀請以代租準折換充以爲裒益之地允之敎以本道穀物裒益之反爲民弊聞於往來衣繡者之言而知其無異勒徵至許度支之請得取用則今番移貿又或如年前其弊當如何道伯之循例狀請難免不審之失另求彼此俱便之方無或獲罪於來頭執斧之虎行事卿其措辭嚴飭今日回啓郭山事亦然將此批旨亦飭箕伯
정조 21년 · 강
命諸道年分草記回啓粘付原狀著爲式
정조 21년 · 목
敎曰此後諸道年分回啓雖以草記爲之原狀粘付事定式
정조 21년 · 강
拿囚李在咸尋命勘放
정조 21년 · 목
成均館啓言臣以陞補考券次昨自喉院退歸泮宮矣黑夜中忽於窓外有大聲如虎喝驚怪問之則卽所謂李在咸也發怒於渠券之見落學製詬罵肆惡罔有紀極渠雖曾經職名卽是場屋作拏則當以科場律治之卽令拏住着枷則仍爲逃走下隸追之叫以拔劍未能捉得矣渠是何人受恩何如而乃敢托於似狂非狂之間眼無朝廷心懷憤懣雖以近日事言之庠場泮試無日不作拏而臣則適未目覩故未及科罪致此昨夜之變怪若復置之則無以設科場請令攸司如法痛繩允之○義禁府以李在咸拿囚啓敎以泮長草記之後只觀體貌停擧後以不能爲事理重律區別功議勘放後更爲草記
정조 21년 · 강
命平安兵營別武士都試居首及沒技人等依例直赴殿試
정조 21년 · 목
兵曹啓言觀此平安兵使任嵂啓本則淸北江界昌城宣川三防營義州鎭及淸南三和防營別武士今丁巳條四等都試時江界防營別武士閑良宋鳳梧居首昌城防營袱直校奴三太居首別武士閑良金天浩冬等柳葉箭沒技宣川防營別武士閑良鄭昌顯居首義州鎭別武士閑良崔遂敏居首崔鉉春等片箭沒技朴光一夏等片箭沒技三和防營別武士閑良李義邦居首李邦祿夏等片箭沒技令該曹考例稟處矣取考大典通編則居首及沒技者閑良直赴殿試今此宋鳳梧金天浩鄭昌顯崔遂敏崔鉉朴光一李義邦李邦祿似當依法典直赴殿試請上裁三太則依前例免賤之意請分付從之
정조 21년 · 강
濟州牧使曺命楫以封進馬看養習馬等施賞馳啓
정조 21년 · 목
高盛發宋致三鄭萬昌各小米一石白木一疋施賞
정조 21년 · 강
召見諸承旨及藥院提調李時秀副提調李敬一于誠正閣
정조 21년 · 목
承旨持公事藥院承候也
정조 21년 · 강
命橫城縣定配罪人洪樂莘放送
정조 21년 · 목
到配狀啓敎以法已施矣放送
정조 21년 · 강
命李儒慶呂東植放送
정조 21년 · 목
因儒慶囚單敎以罪在臺臣旣知事實分揀放送○東植囚單敎以附過放送
정조 21년 · 목
疏略曰臣於慶興府定配罪人特放之命竊有所憂歎者雖微末賤隸事關隄防則固當斥逐而遠之豈可使復廁於禁中傳命之地乎論其所犯何律不可而恕之以無知妄作施之以遠地薄竄在渠可謂末勘之末勘而曾未多日忽此全釋之命乃在到配之前臣之所憂歎者不但在於命令之顚倒其在防微杜漸之義亦豈可朝竄夕宥不思所以懲一礪百之道耶臣謂金履永特放之命卽爲還牧批以不允
정조 21년 · 강
遞差承旨李儒慶遞趙鎭寬尹光顏以李鼎揆洪義榮蔡弘遠代之竝前望也
정조 21년 · 목
政院以儒慶旣有分揀之命卽爲牌招啓稟敎以遞差烏可免乎遞差其代前望單子入之待下批牌招察任都承旨同副承旨俱有所幹之務竝許遞前同副令該曹口傳付軍職
정조 21년 · 강
以魚用謙爲吏曹參議前望也
정조 21년 · 목
以李泰永爲大司諫韓用鐸爲副校理柳誼爲同義禁申絢爲書狀官
정조 21년 · 강
命永肅門守門中官充軍入直局別將具八柱棍汰巡檢騎朗金裕已拿處
정조 21년 · 목
訓鍊都監啓言卽接永肅門入直局別將馳告則去夜永肅門夜深不閉故問于兵曹則以爲差備非本曹所管云招呼次知軍士問其委折則所告內門鑰果早受來而因事忘置始乃下鑰時已三更四點云矣差備門事面至爲嚴重而把守軍士之稱以忘置夜深不閉事未前有本門軍士請令該曹從重科治敎以門卒何責當該守門中官充軍又啓言依下敎永肅門入直局別將具八柱嚴棍十五度汰去充定帳幕軍之意敢啓○政院啓言差備門事體何等嚴重而去夜永肅門更鼓已深之後始爲下鑰至於訓局草記之境者事極驚駭當該巡檢騎朗慢不檢飭之罪所當重勘而本院請推外無他可施罰何以爲之敎以拿處
정조 21년 · 강
命持平鄭魯榮掌令洪受浩校理朴吉源先遞其職拿囚捧供掌令許鍒持平崔禧延罷職承旨洪義榮李敬一遞差
정조 21년 · 목
魯榮受浩等又以金履永事陳疏敎曰習俗之難矯乃若此乎金履永事胡大罪也胡大事也特以爲新進警礪之意明知其無他意而欲懲其癡濫有所處分則伊日登筵臺臣之聞其事而出一言以寓官箴抑或一道而昨日諫長之啓已駭然如許律名用於如許之罪者臺臣反有顚倒輕屑之罪而諫長之外玉堂臺諫如鄭魯榮朴吉源洪受浩輩迭相投章有若懲討然似此風習必欲丕變而痛加禁斷年來頗有其效忽於近日又復若此亦觀世道之一端豈非寒心之甚乎設令履永有眞箇可討之罪罔赦之案一臺臣之啓曰足矣左之右之執鼓執鉦盡力叫嚷於幺麼可笑之事朝廷之貌樣果何如乎不徒此也凡有命令但當勉勉於率敎之方而乃敢一耳聽而一耳流不知靡然之義者於理果悖乎不悖乎到今履永事猶屬餘事不率敎之罪不可不嚴處當該不率敎而不協于極之臺臣鄭魯榮洪受浩玉堂朴吉源先遞其職令該府拿囚待下敎捧供臺疏自臺疏受敎自受敎則一事紛呈循例捧入之在院承旨一倂遞差不爲較正之行公諸臺亦爲罷職此後復循舊習而一事紛呈者勿問所言之當否當該上疏人抵以重辟斷不饒貸此一段大書臺廳及院壁
정조 21년 · 목
因泰永及獻納丁志元掌令許鍒持平崔禧延違召罷職傳旨敎以他臺已處分諫長許遞令該曹口傳付軍職
정조 21년 · 강
遞承旨李鼎揆李書九蔡弘遠以洪明浩李晚秀申耆李鼎德朴載淳爲承旨竝前望也
정조 21년 · 목
鼎揆在外弘遠違召也
정조 21년 · 강
命湖南災實分等及新還代捧軍門及樂工保米代錢收納保布尤甚邑純錢之邑量宜代錢各宮房各軍門各衙門折受火田令本官從實執卜拯劣米太停退尤甚邑之次邑勿定配所推奴徵債防塞事竝依狀請施行尤甚邑城餉捧留邑倉而城倉只納支放之需京外箭竹折半停退仍命道伯新還分等停退
정조 21년 · 목
備局啓言卽見全羅監司李復臣災實分等狀啓則金堤等十二邑置之尤甚礪山等十六邑置之之次茂朱等二十五邑一鎭置之稍實面里分等及後錄諸條竝請令廟堂稟處爲辭矣其一新還當捧條中尤甚邑尤甚面里限三分一尤甚邑之次面里之次邑尤甚面里限四分一稍實邑尤甚面里之次邑之次面里限五分一以相當穀準折代捧待明秋還作本色事也其一四山城餉穀尤甚之次邑捧留邑倉待明秋還納事也其一三軍門及樂工保米尤甚之次邑代錢收納事也其一尤甚邑訓局矻保錢木參半兵曹及各軍門各衙門保布竝純錢之次邑各衙門軍布折半代錢事也其一各宮房各軍門各衙門折受火田亦自本官從實執卜收稅上納事也其一拯劣米太限明秋停退事也其一京外箭竹當年條蠲減事也其一尤甚之次邑勿定配所事也其一推奴徵債防塞事也分等依狀請施行面里分等每多虛實相蒙之弊故議者多以爲不便而今年兩南年事恐不可不用此法亦爲依施新還代捧事許多奸弊職此之由而似此災實相錯之歲勢難防塞亦依所請之分數以相當精實穀準折代捧待明秋還作本色四山城餉穀尤甚之次邑捧留邑倉事非但餉穀體重不罷山城則沒數捧留於邑倉而山城之屬將何賴活乎三分二捧留邑倉三分一收納城倉爲宜軍門及樂工保米尤甚之次邑代錢收納事該營該院之事勢實多難便而向於湖西之請特敎許施又伏見前洪州牧使柳誼擧條批旨有歉荒之歲則分等狀啓必以甚處保米軍停退或代捧間稟處湖南亦依湖西例爲之之敎其在仰體之道有難賿守而旣許面里分等則之次邑之通同代錢反有不均之歎只就尤甚邑及之次邑尤甚面里代錢收納爲宜尤甚邑訓局矻保錢木參半兵曹及各軍門各衙門保布竝純錢之次邑各衙門軍布木邊中折半代錢事旣以綿農之不至被歉爲言則不可以若干邑之素非綿鄕遽加闊狹置之各宮房各軍門各衙門折受火田令本官從實執卜收稅上納事旣飭嶺南不可異同依所請嚴飭拯劣米太限明秋停退事依施京外箭竹當年條蠲減事物雖微矣用各有處應行之例不可盡廢限折半停退尤甚之次邑勿定配所事推奴徵債防塞事竝爲依施之意請分付允之敎以保米保布卽最無告最切苦之瘼聞保米二字不覺眼火之燁然縱不能革罷軍營何忍遇歉而亦不能救其急乎至於樂工之保濫捧之習尤爲駭痛宮房納米丙申以後猶令度支捧給況樂工之保米乎代錢之請何可防也保米則依狀請許施保布則尤甚邑依狀請許施之次邑量宜代錢而城餉則尤甚邑特許捧留邑倉只納支放之需事分付奴婢貢僧錢亦於尤甚邑停退事分付仍敎曰新還停退道臣雖不狀請湖南沼邑之甚處可知其民勢之難督稍實處亦豈無其中之貧民乎爲先付之道伯酌量分等停退道伯之勤慢與小民受實惠卿等各別察奏繡衣亦爲從近抄啓事言于廟堂
정조 21년 · 강
勘放金吾時囚洪采疇李在咸
정조 21년 · 목
義禁府啓言忠州前營將洪采疇原情以爲本鎭介在三道交會處而自前無賴之輩出沒於原忠之境竊發於無極長院之間六七月間非但閭里之白晝失牛場市失物亦多有之故渠與本州牧使商確別定校屬多歧詗探妄生衆民齊會處懲一勵百之計而慮其知機逃躱托以問弔不意躬往長院場則所謂牛廛陰竹官屬締結盜賣果於市上狼藉屠販故各別嚴治轉往本州無極場則鎭營校屬及曾入賊儻之人作弊滿場打破升斗故竝棍治而兩處場市不過懲治無賴作拏之人而已回路陰竹地參錯其間而無迤避之路不得已挨過伊日出去時齎持盤纏嚴飭從隸給價買食所帶鎭屬驛卒合爲十三名則六角差備云云元不近似今此陰竹縣監之報營渾稱越境締結盜賣棍治賊儻者持謂平民從隸之給價買食謂之誅求其所執言一切相反雖有戢盜之心初不出場市則人之爲言胡至此極莫非愚迷妄率之罪云所當請刑而曾經宣傳官請議處敎以陰竹倅之執辭觀於六角一事可知其爽實況該縣之逋藪素稱畿邑之最近來畿內鎭營全不事事徒爲小民之痼弊無一戢詰之可言豈非駭痛之甚乎如其不然雖如此囚之老憒豈有駭擧乎分付忠淸兵營及京捕廳陰竹地方不但竊狗雖有竊鼠之事若有一箇疑似者該倅令道臣拿致營門決杖卽其淸州地方充軍之意狀聞或草記事分付此囚先已罷官放送又啓言時囚罪人李在咸區別功議草記事命下矣李在咸功減一等杖七十收贖奪告身二等放送
정조 21년 · 강
命御寶僞造罪人金有澤嚴刑得情李宗源朴敏行竝次律勘斷
정조 21년 · 목
左捕廳啓言丙辰十二月二十一日御寶僞造罪人金有澤李宗源科賊朴敏行等竝施威棍問金有澤招內渠以康津出身上京而弓匠爲業矣今年二月古阜李宗源爲名漢以羅州朴敏行圖科事袖空紅紙一張來懇僞牌之計先給五十兩錢故渠果求得菁根一大本削作篆形刀割前所得置官敎中安寶體移傳菁根刻出僞篆後宗源以爲以原榜所載禁軍朴聖都名字書塡假牌故一從宗源之言手自書之仍踏僞篆以給而恐或現露蹤跡卽爲削去其所刻之篆而宗源持去僞牌後仍無消息故渠搜問其委折則宗源與敏行已自素沙坪唱第下去云故追到礪山逢着宗源及敏行仍與偕往巖泰島而首尾恝視頓無顧念之色心雖切痛含默度日矣畢竟只給十五兩錢故不得已受爲路資往見康津本鄕還爲上京渠之罪犯今已綻露焉敢發明乎云李宗源招內本以古阜居民素聞羅州十二島中巖泰一島幅圓最大富民甚多而自古無一出身者其中如有得參科榜之人遊街十二島則收斂錢財當不知幾倍於陸地故心常爲念矣今年二月與所親巖泰島居民朴敏行上京敏行見屈於庭試後得聞別試之令與敏行往見金有澤相議敏行代射圖科事定價三百兩以爲使有澤代射敏行之地則有澤許諾故先給浮費錢五十兩於有澤後欺瞞敏行以爲代射圖科者不可出頭於街路使之隱伏主人家別試出榜臨時與有澤造成僞牌募得倡優買得幞頭造花及新恩服色褁付才人三漢先爲發行使之等待素沙店幕渠與敏行追到逢着才人卽令敏行如粧新恩唱第之狀及到礪山又逢有澤偕往巖泰諸島遊街的實云朴敏行招內渠生長羅州島中得參科榜遊街諸島多得錢財之願自來亘中今年二月庭試時與宗源上京相議觀光見屈後宗源以爲又有別試之令與吾偕往善射人金有澤處圖科下鄕爲好云故果陷其計有澤先索百兩錢故渠懸保手標使宗源推移以給數日後宗源曰錢則已爲貸給隱在主家姑待出榜云故縮伏等待矣出榜後宗源來言曰事已順成故紅牌賜花才人等先爲治送待候汝亦速行云故渠以爲雖曰代射圖科不見紅牌榜目何以憑信乎宗源曰有煩耳目越江後見之未晚云心雖疑怪如其言下往則所謂紅牌才人果待於素沙坪故仍爲唱第之狀到礪山坼見紅牌則渠之名字書塡以聖郁故責其換名之故則宗源有澤齊聲曰閑良圖科換名例耳少無所妨云故不得已率倡下鄕今已現捉有何發明乎云各人等招辭箇箇直招請罪人李宗源金有澤朴敏行等竝移送秋曹依律處斷僞牌爻周允之刑曹啓言左捕廳所捉僞牌罪人金有澤李宗源朴敏行等嚴刑盤覈則金有澤招內去二月李宗源謂渠曰遂安出身金麟彩汝或知之乎答曰吾果知面矣宗源曰然則吾之所親人朴敏行方欲代射圖科已與麟彩相約錢五十兩吾當備送汝處云過四五日後宗源使朴敏行錢四十八兩送來故卽爲傳致於麟彩處伊後更不相面三月下往本鄕止宿礪山有一新恩過去故出見果是朴敏行始知渠輩之代射圖成責出十五兩錢彼此分發六月還爲上京以至此境而僞造御寶之事千萬瞹昧云李宗源招內渠本淸州鄕族移居古阜上京留接與羅州居林翼相曾有面分而來見渠曰吾今辛參科第錢百兩汝須得給則歸家卽當還報云故渠債得馬契錢如數貸給則又來曰吾則落科同鄕人朴敏行參榜故汝之所貸錢移貸敏行敏行亦懇曰唱榜所入又有百兩然後可以用之故又爲得給及至唱榜時敏行又曰吾之紅牌金有澤處以二百兩所負事今方見奪汝須爲我推給紅牌與汝同爲下去沒數備償云渠信其言出債二百兩備給有澤推出紅牌與敏行同往渠家羅州諸島逐日遊街多數得錢前後所貸錢盡數推尋竝與他錢千餘金貿竹上京被捉捕廳今此僞牌出於金有澤家之事果是分明云朴敏行招辭與捕廳納招同罪人金麟彩捉送事發關該道則黃海監司移文內遂安郡居金麟彩多發將差掩捕押付之意嚴飭矣卽見該郡守所報則麟彩本以浮浪之人不知去向今爲十餘年之久無路捉得云議造僞牌粧出新恩則李宗源爲敏行慫慂妄生虛欲圖占科名則朴敏行與宗源符同其綢繆設計雖極巧惡苟求其本削菁篆刻者金有澤也捧錢給牌者亦金有澤也捕廳承款不啻狼藉本曹推覈又有立證渠焉逭首犯之律而敢生掉脫之計推諉於無形沒捉之人欲爲漫漶之狀尤極兇獰罪人金有澤更加嚴刑期於得情李宗源朴敏行等論其罪犯旣與有澤之手犯刻篆煞有間焉請竝以次律勘斷允之
정조 21년 · 강
召見諸承旨及備局有司堂上李時秀李書九于誠正閣
정조 21년 · 목
承旨持公事也○予曰昨日草記中樂院保米一款大爲湖南之弊卿等經本院提擧及道伯者想知之矣書九曰本院事則臣雖已經未能多日行公故保米捧上時莫知其裏面之如何待罪湖南時槪知其樂院保米之爲本道一大弊也自本道捧上時亦已準捧而及其京上納時其所濫捧一倍於本道監色等欠逋之可矜姑舍爲該道民邑之弊不可但以尋常言此不可不別般變通釐革然後庶可爲南民一分捄弊之道也予曰以湖西漁鹽船稅事柳誼出擧條此則自廟堂何以議定也伊日擧條持入也注書柳遠鳴承命將出予曰此注書誰也汝雖新進亦觀廉隅則雖有右下位之別注書則一也日前臺啓之全不稱律姑無論金履永旣被遠配則渠固同罪請勘之不暇而久不出仕抑何意也今始揚揚仕進若固有之寧有如許廉防乎
정조 21년 · 강
命注書柳遠鳴拔名於堂后
정조 21년 · 목
敎曰年少新進處義尤當自別雖有上下注書之間隔其實實注書則渠焉敢自同無故佯若不知而行公乎其間又何去而今日始爲仕進乎節節駭然注書柳遠鳴拔名於堂后之中
정조 21년 · 강
罷承旨朴載淳應敎韓光植校理柳河源副修撰李顯默職
정조 21년 · 목
載淳等竝違召例罷也
정조 21년 · 강
命禮曹參議李鼎德仍任
정조 21년 · 목
政院以新除承旨李鼎德在慶州地啓請乘馹上來敎以仍任前職典未差之代前望單子入之待下批牌招察任
정조 21년 · 강
以金載翼金勉柱李溏爲承旨竝前望也
정조 21년 · 강
召見刑曹判書趙尙鎭于誠正閣
정조 21년 · 목
予曰古則土民之有罪者通訓以下監司啓聞自斷初則所謂玄在默拿問如法勘律而如渠之漢不必汚諸王府且遐俗至頑法綱日壞不知朝廷之尊上下之分故特送御史另施加一倍之律欲爲警戢之地而繡啓論列以爲誣陷官長之罪稍有間焉然則一律過矣卿出去回啓結語改措語以照應判付辭意可也
정조 21년 · 강
命价川罪人玄在默減死絕島刑配其餘各人分輕重勘處
정조 21년 · 강
命前書狀官洪樂游敍用仍任
정조 21년 · 목
敎曰書狀官申絢監印之役拜表前勢難爲之前書狀官洪樂游敍用仍任
정조 21년 · 강
有政吏曹參判徐邁修參議魚用謙進
정조 21년 · 목
以李文會爲大司諫李羽逵爲司諫洪秉益文躍淵爲掌令李東萬崔履亨爲持平柳相祚爲校理趙德潤爲副校理呂善亨爲戶曹參判沈煥之爲弘文提學
정조 21년 · 강
命掌苑別提魏伯珪以本道廟殿令中相換
정조 21년 · 목
吏曹啓言掌苑署別提魏伯珪除拜後過限未肅拜繕工監監役成時柱假監役尹永鎭俱除拜後未出仕請竝依例改差允之敎以掌苑別提魏伯珪仍爲作散則何異於何所見何所聞乎觀於渠之著述册子文識姑捨是其家行若無所存必無是設令伯珪之宣召承召非其人竊恐遠人視伯珪爲鑑而于于者皆將望望然是豈細故也哉朝家之齗齗於伯珪寧或私於伯珪而然決不可徒然落仕今日政本道廟殿令中相換分付道臣嚴飭供職後使之狀聞而如是下敎之後渠焉敢不卽供職乎
정조 21년 · 목
掌苑別提魏伯珪慶基殿令韓允鎭相換
정조 21년 · 강
命前持平李瑞朝調用
정조 21년 · 목
因持平望筒敎以每欲下敎矣今見望筒而思之華城侍從卽李瑞朝一人年已老令該曹別爲調用
정조 21년 · 강
命永肅門守門中官李福良等出給畿營定將校押付
정조 21년 · 목
義禁府啓言永肅門守門中官充軍事命下矣李福良碧潼郡全命喆端川府充軍請竝依例押送敎以何煩卿府乎出給畿營草芝鎭定將校押付事分付
정조 21년 · 강
左右捕廳以流丐人分授捕校等處啓
정조 21년 · 목
左捕廳啓言依下敎流丐之年十五歲以上者六十二名與右捕廳分半從便接置而大抵流丐之類皆是無根着無恒心者雖令傭賃於人衣食於人渠必不耐勞役人亦不欲率畜而第此輩之於捕校如奴使喚卽其例習面目已熟使令亦緊則去者受者似不生疏故就臣廳軍官中募得願受者以右廳分半之三十一名面面分屬使之留接使役後流丐及受去人役姓名列錄以入敎以名以分授萬一有名而無實又或有別般弊端則卿等難免重勘以此惕念無論如此如彼惟以方便擧行爲意而卿則已爲草記右廳尙無皀白當該大將爲先從重推考右捕廳啓言依下敎城內乞人中壯丁自捕廳當爲區處矣乞人都數八十六名壯丁爲六十二名兒弱爲二十四名而壯丁六十二名左右廳各三十一名分授各人以爲雇役留接之地而臣廳則本廳軍官嘉義李長郁等三十一人處申飭分授別單書入
정조 21년 · 강
命戶籍廳書吏趙仁祿等杖配
정조 21년 · 목
刑曹啓言漢城府戶籍廳書吏趙仁祿許錞先以杖配照律姑放使渠等定日書納後決勘草記事命下矣兩部籍單今已書納該吏等自京兆移送故各嚴杖一百後趙仁祿雲山郡許錞洪原縣定配押送
정조 21년 · 강
命照訖僞帖人充軍
정조 21년 · 목
刑曹啓言頃因監試一二所移文陰行幼學南夏尙鐵原幼學李漢奎漣川幼學金慶老等持僞帖冒入嚴覈得情事命下矣嚴加究覈則南夏尙以爲照訖落講後有人來言買帖故不知買帖之爲罪果爲買取云李漢奎以爲夤緣金興大買取云金慶老因趙鎭海買來云故興大等捉來嚴問則果爲買給云而其姓名居住俱未知得云云故取見其現捉帖文則印樣篆形果非僞造明是盜踏而賣帖人則屢次嚴覈終不現告情狀痛惡南夏尙金興大趙鎭海等竝嚴訊得情李漢奎金慶老別無更覈之端依本律降定水軍請令兵曹定配所押送允之敎以一倂勘配兵曹啓言因刑曹草記持僞帖冒入罪人限已身降定水軍事允下矣金慶老三和府南夏尙宣川府李漢奎慶興府水軍充定竝令驛子押送
정조 21년 · 강
以沈煥之爲藥院提調
정조 21년 · 목
敎曰藥房提調許遞前望單子入之
정조 21년 · 목
具翼善冠袞龍袍乘輿出永淸門明政門弘化門由館峴至觀旂橋降輿乘輿入宮大門降輿就版位行禮陞詣宮內奉審還入齋室
정조 21년 · 목
次對也○予曰初十日卽賓廳日次而進定於今日者十一日殿講欲兼行十五日次對故也亦有稟處事耶右議政李秉模曰前洪州牧使柳誼以稅穀所載船事有所仰達者稅穀一船所載旣準千石竝其船人船價及雜費條洽爲一千四五百石所載太重不如輕舟之利涉若減數裝載則其於船行似爲便利云而有問于廟堂草記之命敢此仰達予曰退與前牧使相議以草記稟處可也大抵一船多載必有臭敗之慮雖甚可悶而古則宮房納例自各其州載納一船添載必倍於近日而自丙申以後入于戶曹自戶曹劃給於宮房然則公穀外宮房納亦入於一船所載千石爲準之中耶戶曹判書金華鎭曰無論公穀與宮房納一船所載以千石爲限而其中不得不有添載之端第欲一竝禁其添載則各其州上納小小穀物無歸屬處勢將專船載來此亦爲弊之一端矣予曰柳誼所言何以則爲好云也秉模曰柳誼則以爲一船所載千石內公穀則少減竝雜費以準千石之數似好云矣予曰此指私船而言耶秉模曰然矣予曰昨以玄在默事刑曹回啓判付中以依卿議施行事下敎矣大抵遐俗至頑法綱日壞每有如此之患不可不加一等勘律以爲懲後戢他之地而但究其本事則諸般納供與誣陷官長之罪稍有問焉一律則過矣故處分止此耳以該守令言之不能治一在默致煩按査之擧在默則名以朝官雖不得施刑推問而其外各人等亦不能自本邑各別推治以此屢煩辭敎者豈非駭然之甚乎如此守令將焉用哉所謂申應善者雖此後下敎前勿爲檢擬之意標識於官案事分付大體字牧之任專不擇人故爲守令者不能彈壓一境每致貽辱朝廷之歎豈不寒心予則以爲武士之別取才極可笑也弓才雖曰養由基而一日取才亦何以知其人之可否也言端旣出矣近來紀綱大不成說以今日隨駕軍兵事言之駕後及別抄之待令者不過數人云此亦非師律所關乎予不欲以法駕頻頻勞動故今年內以敦化門動駕合三次而園幸外以法駕遵大路而行者不過兩次以先王之心爲心予於毓祥宮每爲一年一次展拜而今年則歲謁之禮至今未得遂誠悵慕深極而亦有所咨且者故耳如是而動駕稀闊故兵曹及各營門擧行自致怠忽此亦自廟堂提飭處也秉模曰整理穀設置非爲整理之需用也非爲穀簿之滋息也一以廣慈惠一以均慈慶將使大小民人飽以德而志其喜以寓億萬斯年之祝也爲長吏者苟有一分人心百事雖或慢忽至於此穀孰敢不精其捧準其給而今聞重臣所奏精捧準給姑舍是散錢數錢斂米八斗云雖是他穀此等不法之事曾所罕聞況在此穀敢以穀名之所重及作憑藉之欛柄遂使淪肌之惠任渠剝膚之手比諸諸般贓汚不啻萬倍此不摘發施以典刑其可曰國有法乎且其摘發之道異於穀簿之幻弄散錢自當有受去之民納米亦必有定給之數雖欲掩護有不可得亟令道臣星火按査爲先今年所犯者指名登聞以爲施法之地不察之道臣亦爲嚴勘斷不可已矣予曰此穀之當初設置亦一投醪之義也取朱夫子社倉之義使之春散秋收輪回面里則庶可俾吾民覃被慈覆之恩故所以有整理穀之名而設施未久奸弊如此此豈不痛歎矣乎重臣所奏甚得體不負所知矣予謂上使金文淳曰唐板册貿來事近來飭禁至嚴今番亦勿犯科事申飭譯員輩而雖以縀屬言之雲縀楪縀外切勿貿來事嚴飭
정조 21년 · 강
命專經文臣日次殿講及輪對十一日爲之
정조 21년 · 강
命御營大將李漢豊重推禁軍別將柳孝源上弦弓賜給首校及禁軍正領木一疋施賞
정조 21년 · 목
右議政李秉模啓言今日動駕時駕後及別抄未及趁卽待令兵曹判書李祖源御營大將李漢豊請姑先從重推考從之敎以近來動駕稀闊凡百怠忽駕前駕後之今日使之待令者意在試勤慢兵曹則駕後雖有未及者別將之率禁軍趁期待令可謂神速兵判勿推別將上弦弓賜給該營首校及禁軍正領令該曹木一疋施賞
정조 21년 · 강
命朔寧稷還五千石作錢移貿事更待年豐移買該邑營賑稷依常賑穀例分給
정조 21년 · 목
右議政李秉模啓言卽見京畿監司李在學所啓則以爲朔寧稷還二萬餘石每年分給實爲民邑至切之弊今春以一萬石作錢貿租之意莚稟蒙允五千石則每石一兩從民願收捧分俵各邑已爲準折貿租而五千石則以價錢之難辦使之待秋收捧矣見今畓農大違初料準折移貿其勢末由五千石作錢今姑置之依前以本色收捧更待年豐作錢移貿而還弊之至此專由於營賑稷之盡分該邑營賑稷移貿前姑勿盡分依常賑穀例施行事請令廟堂稟處矣移貿之穀旣未準萬石而明年營賑稷又爲盡分則民弊與前別無異同依所請營賑稷準數移貿前請姑依常賑穀例分給從之
정조 21년 · 강
遞大司成趙鎭寬
정조 21년 · 목
敎曰陞補今月內畢試事有所飭敎矣泮長之疏如此卿意以爲如何右議政李秉模曰泮長疏中所陳臣雖未得詳聞而觀於向來草記略知其槪一番許遞恐宜矣從之
정조 21년 · 강
命右邊捕盜大將李得濟拿問嚴勘
정조 21년 · 목
右議政李秉模啓言伏聞日前以城中流丐之當寒失所特垂軫念之德使捕廳抄出丁壯從便區處聖意蓋欲使彼無依之類各有歸屬俾得糊口庇身之道而該捕將不善擧行至使各部抄出富戶欲爲勒令逢授以致聽聞之騷擾事之可駭莫此爲甚右捕將李得濟請施以削職之典敎以流丐皆是無恒心之類捕廳例菅而再昨夜因日寒摘奸後老弱非所可論丁壯則賃與傭間豈無可爲之業乎特命兩捕將抄出丁壯分管區處則右捕將擧行之輕率妄着姑勿論前夜聽傳敎之事至後夜三更後始爲草記節節駭然不可削職而止其罪狀令該府拿問嚴勘
정조 21년 · 강
命諸道邑倅憑藉整理穀剝割聚斂者道臣摘發以聞
정조 21년 · 목
右參贊沈煥之啓言臣於外邑所置整理穀分斂之事有所聞不勝駭惋者敢此仰達矣整理之名昉於陵辛時戶曹判書爲整理使之例而以殿下愛日之聖孝頃當萬千年一遇之慶會奉慈駕而詣華城誕擧呼嵩之盛典上自內府供億之費下至從官軍馬盤纏糗糧之資不煩大農之經用營邑之供給而默運聖智別爲區劃此所以整理諸臣之奉而擧行者也及當觀華之日旣養群老矣又濟四民矣廣慶覃恩之聖念至及於環海億兆之衆而聖敎若曰當是年是日行是地是禮而民吾赤子旣無以家給牛酒人皆醉飽則於予心豈不欿然民之質矣以予心爲心亦豈不思與國家同樂而共歡乎遂以整理用餘錢二萬兩分送三都八道俾以一兩之錢作爲皮穀一包自其明年春以散而秋以斂或爲種資或爲農糧貽我嘉種傳之悠久出自聖孝覃以慈惠留有餘不盡之澤爲用數厥庶之本則雖愚夫愚婦之微亦當知其粒粒皆恩人人同慶之盛德至善可以孚豚魚而感木石此又所以乙卯整理穀之建置者也凡在按藩守土之列者服田緣畝之類體其創始之本意念其蒙被之洪私其孰不油然而觀感惕然而興孝頌祝於播種之時而鼓舞於對飯之際乎若營邑之臣一任舞弄之奸不思對揚之方則是眞無人心者況於再昨年以湖西擧行之駭然至登籌啓仰煩飭敎則瞻聆所及庶皆警動而知懼而今聞南中諸邑尙或有以錢分給勒捧正米之處錢分數十文米捧七八斗謂之整理之穀其外諸道春散數十葉秋斂三四倍錢還成習而看作利竇民間傳說聽聞駭惑大抵此穀一自以錢作穀之後本無錢邊之可賈者且況皮雜之貿本不取米則錢分之謂以整理米捧之托以整理抑何意也以聖上均視遐邇廣布慈德之至誠苦心閼而不行反爲貽弊民間之端思之及此寧不痛惋請令廟堂嚴覈摘發當該守令拿致王府繩以當施之律不能檢飭之道臣亦卽嚴勘以爲懲後之地敎以整理穀之設施乙卯奉觴上壽之餘出於廣慈惠覃慈恩之至誠苦心而必以皮穀泒分兼寓春種一粒秋收萬顆生生不窮於千永垂之義設有不良無恥之吏寧忍萠計於賭利而錢分米捧之駭惡姑無論敢於此剝割敢於此聚斂者其罪不可但以贓汚論事旣發覺若不嚴法重繩則何以謝小民乎亦豈可使此布德之擧一任其相反乎今日來此而聞此者可見乾道之孔昭按道者不飭之罪從當隨現分等勘處先從各其管下列邑犯科之人一一摘發狀聞一有不謹致或現發於按廉之行則其道伯爲先拿致王府臨門親問以示爲所重之意爲先嚴明分付
정조 21년 · 강
命尙州牧使金在淳善山府使尹文東拿處
정조 21년 · 목
藥房提調沈煥之啓言關西及嶺南年例封進皮荻栗各有期限關西之咸從嶺南之密陽皆已陸續封進而尙州善山兩邑過期不納以致今日不得如式進上事體所在不可無警勵之道不飭之該道臣請罷職當該兩邑守令令該府拿問處之從之敎以進獻事體雖重民事亦重道伯姑爲勿罷
정조 21년 · 강
以趙心泰爲右邊捕盜大將
정조 21년 · 강
特賜備堂沈煥之豹皮一領
정조 21년 · 목
敎曰以近俗遮面之習設有民弊之入耳者挺身報奏未可必今日重臣筵奏可謂深得知無不言之義殊可尙也備局堂上沈煥之特賜內下豹皮一領豈特嘉其言亦爲爲所重也
정조 21년 · 강
命上下注書李允謙尹致永
정조 21년 · 목
乘輿出宮大門至觀旂橋降輿乘輿入弘化門明政門永淸門還內
정조 21년 · 강
大司成趙鎭寬陳疏乞遞賜批
정조 21년 · 목
疏略曰以臣庸陋之質蔑裂之才旣不能副叶群情厭服多士則其所顚沛可立而俟此固以常理言至若日前變怪自有科場以來未之聞也假使其悖戾之擧直箇是狂易所致尙可諉之以橫逆處之若不聞乃復抗顏諸生之表周旋朱筆之役哉且臣歸視老母素患痰嗽一倍危谻左右扶將末由離側伏乞亟許遞改安心救護批以本職已許遞卿其勿辭救護
정조 21년 · 목
以韓用鐸爲校理高宅謙爲修撰尹致性爲兵曹參議○吏批啓言大司成今當差出而擬望之人乏少請承旨竝擬敎以承旨外前望中豈無其人乎此啓辭還給
정조 21년 · 목
以任忠白爲假監役初仕也大司成望筒以尹得孚李書九南公轍擬入敎以俱有職掌及所管以在京無故人更爲擬入待下批牌招
정조 21년 · 목
以尹羽烈爲副校理丁若衡爲監役鄭大容爲大司成
정조 21년 · 목
以李晦祥爲假監役初仕也
정조 21년 · 강
命中部令李命存南部令黃勉喆北部都事徐興輔拿問重勘
정조 21년 · 목
漢城府啓言因捕廳知委各部之抄出富民逢授流丐事伏承筵敎退歸朝房招致左右廳捕校書員及五部吏隸詳査委折則再昨夜四更時自右捕廳招致各部書員以鐘街流丐分授事部內富戶卽刻抄報之意捕校及首吏以大將言有所分付而西部則因京兆申飭初不抄報東部則以無知委亦未及擧行中部則抄出三十戶分半修報於兩廳南部則抄出十五戶左廳報十二戶右廳報三戶而左廳則以初不知委成册一竝還給北部則抄出四戶只報右廳而昨朝雖因本府申飭各部推去富民成册流丐則自左右廳逢授於各其廳屬云旣非朝令又無文跡部官之只憑捕廳知委亦不關由本府而稱以抄出富戶聚會各洞任掌以致一場騷擾者不可但以駭然言矇然抄報之中南北三部當該官員請捧現告拿問重勘允之